Razgovor ugodni/Pisma od starih knezova Kačića


Pisma od starih knezova Kačića 

Kako i za koju svrhu dođoše iz Ungarije u gornje Primorje. Prikazana prisvitlomu gospodinu knezu Ivanu Kačiću, rečenomu Bartuloviću, iz Sućurja, države hvarske

  Svadiše se knezovi Kačići
i Zagari bani Ugričići,
svadiše se ter se i pobiše,
al Kačići Ugre pogubiše.

  Evo pobre, tuge i žalosti:
sve se skoči malo i veliko,
da pogube knezove Kačiće,
jer smakoše bane Zagariće.

  Dobra im je srića doskočila
ter je njima u potribi bila:
zahvališe kralju ungarskomu,
pobigoše k moru latinskomu.

  Jedan ide k Zadru bijelomu,
drugi ode gradu Šibeniku,
dva odoše u gornje Primorje
ter stadoše ukraj sinja mora.

  Više mora gradić sagradiše
ter mu Gradac ime postaviše;
sagradiše fušte ormanice,
porobiše Pulju i Napulju.

  Drugi oni gradić sagradiše
blizu Trpnja više mora sinja:
i sada se gledaju zidovi,
gdi su stali Kačići knezovi.

  A kad čuše mladi Ugričići
da se bihu knezovi Kačići
u Primorju lipo namistili
i kaštele tvrde sagradili,

  svoje brze konje osedlaše
i na Rike brzo dojezdiše,
oružaše brze ormanice,
zajedriše gori pod Primorje.

  Prija zore oni udariše
i Kačićâ dvore porobiše.
Sve se ovo zgodilo bijaše,
jer Kačićâ doma ne bijaše.

  Zarobiše momke i divojke,
Vrsajkovu dicu i ljubovcu,
bijele mu dvore upališe,
nebrojeno blago odnesoše.

  Zavezoše krajem pod Primorje
pivajući i popivajući.
Al je malo vrime postajalo,
glas dopade Kačiću Vrsajku:

  “Zlu ga, kneže, igru zaigrao,
Ugričići zorom udariše,
bijele ti dvore upališe,
zlatokosu ljubu odvedoše,

  odvedoše malo i veliko,
odnesoše blago nebrojeno.“
Kad je kneže riči razumio,
po Primorju četu pokupio

  pak zaveze doli pod Primorje,
za Ungarcim u potiru trče.
Brzo ih je kneže dostigao
i na Baškoj Vodi zatekao

  gdi blaguju i s mirom hladuju,
oko vode rujno vino piju.
Silovito na nje udario
i sve ih je pod mač okrenuo.

  On osvoji brze ormanice,
oslobodi dicu i ljubovcu,
sve povrati robje zarobljeno
pak se vrati k dvoru bijelomu

  pivajući i puškarajući,
šemluk čineć i vince pijući.
Sve se ovo zgodilo bijaše,
kad Primorje Ugriće dvoraše.

Razgovor ugodni naroda slovinskoga